khistorydata/jeongjo-sjw-relations huggingface dataset:
정조 9년
大司諫李東馨。掌令林道浩李秀夏。持平李永穆。獻納宋銓。正言朴基正尹翊東啓曰。澤遂爛熳同參於啓能凶慘不道之謀。而只誅其身。王章已失。輿憤未洩。其陰凶情節。其父其弟。萬無不知之理。又況會遂之罪惡。與澤遂。一而二。二而一也。而忍杖不服。遽有酌處之命。有乖獄體。請彦衡養遂獻遂。竝令王府設鞫嚴問。還寢會遂絶島定配之命。仍令王府設鞫得情。李觀源。以啓能之壻。兼有師生之義。啓能凶慘不道之謀。決無不知之理。而以蒙騃爲敎。遽然酌處。有乖獄體。請還寢李觀源定配之命。更令王府設鞫得情。噫嘻。痛矣。以能賊萬古所無之逆魁。不卽正刑。徑先致斃。輿情莫不痛惋。此豈可以尋常物故。置而不論哉。論其平日罪犯。陰樹逆種。密倡凶論。慫慂恒簡爲渠羽翼。糾結厚獜。自作窩主。待國洞執命之日。擬占台府。當李潭秉銓之時。把弄朝權。且以醴酒之說。大北之論。肆然脅持。百計嘗試。倡爲追崇之說。恐動儕流。沮遏代聽之逆。皆其部曲。則亂本凶圖。甚於耇輝師興。究其情節。已是萬戮猶輕。而及賊吉之招出後。凶言逆情。尤益綻露無餘矣。噫。癸亥反正之說。太甲桐宮之言。推戴逆禶之謀。某也爲大將。某也爲吏判。某也爲閫帥等說。爛熳於前後諸賊之供。而妖任埋凶之計。究其本則能賊也。逆範懷刃之凶。究其本則能賊也。特以凶頑之故。忍杖徑斃。王章未伸。擧國同憤。今以渠之招辭觀之。雖優爲謀逆以不少之人。何可遽然承服。又以爲如欲殺之。則速出斬之等語。肆然發惡。而且太甲桐宮之說。果與諸賊。一席酬酢於展開書傳。講其文義云者。與相吉澤遂之招。若合符契。卽此一節。乃渠之結案。旣已遲晩後物故。則不可以未及結案置之。請遲晩後物故罪人啓能。亟施孥籍之典。啓能趾海等諸賊。窮凶極惡。自有天地以來。所未有者。而限以國法。賊能未施孥戮。賊趾兄弟猶貸其凶種之稚少者。梟種稍長。安知不更肆獍惡。如範吉等所爲者耶。法令有限。而事變無窮。常事守法。處變貴權。從古聖賢。不能無義起者。所以善處變於法外之意。得其時中之權也。今殿下。以自我防之。自我啓之。爲持難之端。其防也固是守法之常也。其啓也豈非處變之權。而一向膠守。不卽處分。則豈不有欠於懲亂逆防後患之大經大法耶。請令王府一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。煥億之罪。可勝誅哉。性旣妖邪。行且陰譎。勢之所使。甘心附賊。利之所在。不憚賣叔。手勢倏忽。設施陰巧。或有議論之相通。則甘爲紹介於國榮。或有謀計之排布。則一聽國榮之指揮。當國榮沮遏大計之日。四字凶言之疏。受之於國榮者。煥億是已。傳之於德相者。煥億是已。論其負犯。實有浮於德相。而況其疏草初本下語。尤極凶慘。有倍於四字者乎。及其罪惡彰露之日。渠敢生漫漶彌縫之計。註釋四字。誑惑群心。勸其疏擧之說。旣發於湖獄諸囚之招。海西群不逞之輩。又從而響應。轉相煽動。爲其漸染。以至前日澤白。今日仁京之窮凶劇逆。而腸肚相連。脈絡相貫。若論其根柢窩窟。一則煥億。二則煥億。昨日嚴訊之下。抵賴不服者。究厥情狀。萬萬巧惡。不可不嚴加刑訊。一一取服。而半日平問之餘。反下酌處之命。揆以獄體。寧有是理。請亟寢煥億島配之命。仍令王府加刑得情。快施王章。噫嘻。痛矣。從古亂逆何限。而豈有如今番夏賊之窮凶極惡者哉。語其凶言。則雲海之所不道。論其逆節。則賊鏡之所不爲。見者骨寒。聞者膽掉。實是窮天地亘古今所未聞所未有者也。此豈渠一人之所作爲。一時之所做出。和同之類。必有其人。黨與之討。不容少忽。而旣搜之文書。竝皆付丙。未露之端緖。全不究覈。獄體疎虞。寧不寒心。到今追究之道。惟在於親屬奴傔之及時訊鞫。而章疏之請。俱未蒙允。治逆之律。不當如是。請亟令王府。夏賊之親屬奴傔。嚴加鞫問。噫嘻。痛矣。亂臣賊子。從古何限。而豈有如夏賊之窮天地亘萬古。所未有所未聞之劇逆大變哉。思之膽掉。言之髮豎。環東土含生之倫。莫不沬血飮泣。有食肉寢皮之願。凡爲此賊之支屬者。若使一日留置於天壤之間。則今日廷臣。尙可謂有人理臣分乎。只緣臣等不忠無狀。懲討後時。應行适雲之例。尙且得請於半年之後者。其於復讎討賊之義。自顧慙恧。無以抗顔於人世。而尙幸成命之下。少洩神人之憤。及伏見傳敎之下該府者。有夏賊子女囚禁待年。斗恒爲奴之命。臣等驚惶抑鬱。寧欲溘然。夫緣坐之出系減等。逆種之待年殄滅。乃指尋常治逆之律文也。今此夏賊。卽是開闢以來所無之逆。其於适璉獜亮之稱兵。鏡虎雲海之凶言。不啻百倍。則古今天下。安有以此賊子女而有待年與否之可論哉。且斗恒之律。當爲處絞。而止於爲奴。將使此賊之子若姪。偃息地上。忍使臣等共戴一天。不但臣等之痛惋憤鬱。求死不得。應行之典。一日二日。漸至稽緩。揆以王章天討。亦豈不萬萬太寬哉。請亟寢夏賊子女待年用法及斗恒爲奴之命。仍令王府劃卽正法。少洩一國臣民之憤。答兩司曰。不允。
정조 9년
持平李永穆啓曰。妖宦壽賢之締結一種嗜利之凶徒。爛熳和通之狀。渠旣明白納招。則豈可一日容貸於覆載之間乎。今此酌處之命。雖出好生之德意。而三尺至嚴。不可島縣爲奴而止。請大靜縣爲奴罪人金壽賢。依律處斷。爲奴罪人河翼龍金重得等。敢以罔測之說。做作眞諺之書。暗投宮禁之中。欲售危逼之計。究其所爲。萬萬窮凶。決不可一刻容貸於覆載之間。請興陽縣爲奴罪人河翼龍。珍島郡移配爲奴罪人金重得。亟令王府設鞫得情。快正王法。聖中之罪。可勝誅哉。包藏禍心。主張凶論。敢托不敢言之地。倡出不忍聞之說。作爲窩主。慫慂徒黨。故徐有臣朴宗甲李義駿輩。從而和之。交口讚引。噫嘻。痛矣。先大王朝十三年不着帽。而始仕於殿下。欲展蘊抱之說。尤極邁萬凶慘。且莫重義理。倚毗怪鬼輩。欲售疑亂之計者。究厥心腸。與德師載翰。一串貫來者也。不仕於先大王朝者。卽先大王之逆臣。先大王之逆臣。卽殿下之逆臣。豈可一刻容息於覆載之間。而居謫以來。小不畏縮。乃敢聚會學徒。通接官隷。至登繡啓。大臣筵白。雖卽移配絶島。而經年爭執。尙逭王章。窮凶之節。無以嚴覈。亂賊之徒。無所懲畏。請大靜縣定配罪人聖中。亟令王府設鞫嚴問。期於得情。夬正王法。瑩中之附麗凶逆。擧世共知。而乙未冬相臣一疏。實關宗社大計。則伊時禍機。迫在呼吸。而瑩中。身爲獻長。敢以未詳知深文等說。顧護凶賊。欲售包藏之心。幸賴先大王日月之明。燭其情狀。至以能滑爲敎。則捨命樂禍之凶。已著於當日而無餘矣。顯忠之典。旣施於其時承宣。則護逆之律。不可以荐棘而止。請薪智島荐棘罪人瑩中。設鞫嚴問。夬施當律。噫。國榮之罪。可勝誅哉。聖上之倚毗何如。恩造何如。而乃敢貪天爲己。恃功自恣。彌天之罪。難貰之惡。實不勝指屈而枚擧也。威福在手。權傾人主。淵膝惟意。鉗制朝紳。八方爭輸貨賂。百官多出門下。上以累聖上則哲之明。下以亂一初淸明之治。擧國臣民。莫不扼腕切齒。而此在渠。猶屬細故耳。噫。宗社大計。莫急於廣儲嗣一事。則爲今日臣子者。其孰無憂歎顒望之心。而惟彼國榮。敢以顔面勢力等語。肆然於章奏之間。又以此事。不可再擧之說。咆喝於公坐之中。略無顧忌。眩亂聽聞。暗地排布。惟恐陰謀之不售。藉重儒名。至有凶疏之製給。其所以沮遏大計。陰蓄異圖者。究厥心腸。萬萬凶慝。肆市之典。未足以洩神人之憤。而顯戮未加。陰誅先及。臥死牖下。王章未伸。古今天下。寧有是理耶。揆以邦憲。決不可以物故。置而不論。請物故罪人國榮。亟施孥籍之典。煥九。卽一戴頭之逆孽。以德相爲叔。煥億爲弟。凶頑之性。自來伎倆。妖譎之習。爲世指目。一自今番諸獄之出。貞采之逆節路脈。咸湊於渠身。德相之凶言註釋。莫諱於訊庭。窮凶情節。綻露無餘。而惟我聖上。過推好生之德。姑置島配之典。渠於生出獄門之後。若有一分嚴畏之心。固當捧頭趲程之不暇。而乃反符同羅卒。遲徊中路。交通書札。求覓衣服。甚至於咆喝邑吏雇人使喚。迂路作行。唯意所欲。噫嘻。痛矣。從古鞫囚何限。而豈有若此賊之放恣獰頑。全無忌憚者乎。以此推之。則渠之平日梟腸狼性。眼無國法之狀。尤自難掩。此而置之。則亂賊益復跳踉。凶徒將無懲畏。窮覈鋤治。不容少緩。而拿來拘囚。尙未一問。遽有酌處之命。雖因臺啓。不卽發配。而其窮凶情節。決不可仍因不問。請捕廳罪人煥九。亟令王府嚴加鞫問。夬正典刑。李魯春之罪。可勝誅哉。當夏賊居銓之日。挺身出氣。扶護汲引。惟恐見枳者。卽一尹得孚。則一自夏賊逆變之後。苟有一分秉彝之心者。纔說尹得孚三字。固當凜然驚心。深惡痛絶之不暇。而噫。彼魯春。抑何心腸。投疏附麗。極意營護之不足。至於奬詡。又從而掇拾夏賊之話頭。要作化身之左契。網打之圖。立幟之計。究其旨意。萬萬叵測。卽其現發之迹。已難免於黨與之誅。則渠之鬼蜮之狀。反覆之態。猶是薄物細故。自此以後。世道乖亂。義理晦塞。誠恐難言之憂。迫在朝夕。思之及此。不覺心寒。雖然。此豈一魯春。所自辦哉。實由於近日以來。隄防漸弛。人心陷溺。乘機跳踉。寔繁有徒。慫慂指使。必有其人。苟欲鋤治其根本。打破其窩窟。則惟有嚴覈魯春。得其眞贓。以爲明正典刑。遏絶亂萌之圖。而不意究覈之前。遽有酌處之命。此固出於我聖上不治而治。欲竝生哉之至仁盛意。而有義理然後有國家。有國家然後有搢紳。今以搢紳之墊溺爲憂。而曲加涵貸於情狀已綻之魯春。使醜類凶徒。無所懲畏。則將不知復出幾箇魯春。寧不大可懼哉。金吾執法之請。實出公共之論。而未蒙允從。群情愈菀。請亟寢李魯春島配之命。設鞫嚴問。期於得情。尹得孚之右袒凶逆。背馳國是。其所負犯。本自難貰。夏賊居銓之日。挺身極力。必欲角勝公議。通擬淸塗者。專在於得孚。則其平日言議之綢繆。氣機之關通。推此可知。及其復除臺職。投進一疏。傳襲夏賊之口氣。擠陷國邊之諸臣。設心遣辭。昭不可掩。及夫夏賊之爲萬古所無之劇逆。則黨與之誅。宜先得孚。而天網太恢。王章久屈。輿情愈激。以至魯春事出。則不惟不爲斥絶。乃敢肆然營護。極意奬詡。旨意語脈。如印一本。其跳跟無忌。胡至於此。此而置之。義理晦塞。禍源未社。難言之慮。將不知至於何境。請尹得孚嚴鞫得情。新除授執義金夢華。時在慶尙道善山地。持平金熙朝。時在洪忠道舒川地。請竝斯速乘馹上來事。下諭。答府曰。不允。下諭事。依啓。
정조 9년
正言尹翊東啓曰。大靜縣爲奴罪人金壽賢。以幺麽宦寺。交結士夫。終爲凶逆之根柢。而況其窮凶極惡之語。敢欲潛售亂逆之心。究厥罪惡。萬戮猶輕。情節未盡究覈。輿情莫不憤惋。請大靜縣爲奴罪人金壽賢。更令王府設鞫嚴問。依律處斷。爲奴罪人河翼龍金重得等。做出叵測之說。作爲眞諺之書。潛投深嚴之地。欲售危逼之計。究厥情狀。亘古所無。決不可一刻容貸於覆載之間。請爲奴罪人河翼龍金重得。亟命王府設鞫得情。夬正王法。噫嘻。痛矣。聖中之罪。可勝誅哉。倡邪說而作爲窩主。結凶徒而交相吹噓。暗地綢繆。設計妖凶。至於先大王朝十三年不着帽。而始仕於殿下。欲展蘊抱之說。尤極萬萬凶慘。究厥心腸。實與德師載翰輩。一串貫來者也。情迹旣露。負犯至重。決不可一刻容貸。而況渠居謫以來。不思畏縮。乃敢聚會學徒。通接官隷。至登繡啓。大臣筵白。雖卽移配絶島。而久逭王章。輿情益激。請大靜縣定配罪人聖中。亟令王府設鞫嚴問。期於得情。夬正王法。罪人克觀克泰。以妖任之同氣。凶謀逆節。爛熳同參。而嚴訊之下。抵賴不服。未克究覈。只施應坐之律。定配罪人萬赫。以逆能之私人。往來逆澤。綢繆情節。綻露無餘。而未及承款。遽有酌處之命。王章未伸。輿憤莫泄。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府嚴鞫得情。夬正王法。恒烈善海。何等凶逆。而其兄弟子姪。晏然在家。無異平人。治逆不嚴。防患太疎。厚謙逆節。萬古所無。而時謙等。以逆厚之同産。偃處近郊。尙未施當律。輿情憂憤。去而益甚。請恒善支屬。亟命散配。時謙兄弟。竝投絶島。以嚴隄防。乙未冬相臣之疏。實關宗社之大計。凡有血氣者。孰不知出於忠赤。而身爲憲長。顧護凶逆。敢以深文等說。欲售包藏之心。幸賴至明之天。得無不測之危。而至今思之。心骨俱寒。論其負犯。附麗凶黨。猶屬細故。豈可以荐棘而止。請荐棘罪人瑩中。亟令王府設鞫嚴問。夬施當律。噫嘻。痛矣。朴宗集之罪。可勝誅哉。渠以乙未冬罷榜中人。緣於憑覈之無路。尙稽邦憲之亟加。而至於擅刪日記。漫漶義理。其跡至妖。其計叵測。科事之外。不可不一問。請巨濟府絶島安置罪人朴宗集。亟令王府拿鞫得情。施以當律。逆賊尙魯。旣是千萬古所未有之劇賊。而孥戮之典。旣施旋寢。噫。此賊之未伏王章。徑自殞斃。已極神人之憤矣。假使此賊。頑然尙在。則千剮萬斫。不足以懲其罪。孥之戮之。在法當然。凡係祖宗朝金科玉條。猶或隨時變通。則今此追孥之禁。自近年斷然定行。守之太固。致使應行之律。不得施於此賊。萬一有日後惡逆之如尙魯窮凶者。抵賴不服。頑忍徑斃。則孥戮之法。其將不施乎。罪在罔赦。事關後弊。請逆賊尙魯。亟施孥戮之典。噫。以國榮之亘萬古所無之窮凶劇逆。而得保首領。臥斃牖下。朝廷之刑政紊矣。國人之憤菀深矣。古今天下。寧有是耶。噫嘻。痛矣。國榮貪天爲己之罪。恃寵自恣之惡。屈指而不可枚擧。罄竹而難以盡書。四載之間。世道陷溺。人心醉狂。皆不出國榮之一圈套。及渠黜退之後。公車沓臻之言。聲罪無餘。而最是沮遏大計一事。卽千古權奸所未有之凶謀逆節。而至若手製凶疏。頤使德相爲表裏和應之計者。雖千刳萬剔。未足以正其罪之萬一。且渠告退之日。其所引洛誥首章一句語。卽不道之亂言。劇逆之斷案。惟此一言。乃是千古所無之凶逆也。以凶卓之罪。只施放還之律。以逆敦之惡。尙稽跪斬之典。如此而王法何以行乎。亂賊何以懼乎。到今輿憤之少洩者。惟在於亟施大逆之律。而徒緣其身之徑斃。未擧應行之極律。然則耇輝何以有追施之律。尙能何以有追施之請乎。如此亘古亘今極凶極惡之逆。決不可以常例論。請物故罪人國榮。亟施孥籍之典。夢獜卽逆澤之食主人也。澤徵之陰謀凶計。夢獜無不與知。而至於今番凶疏。受其立草。字字呼寫。見其中旨意之凶慘。爲澤徵慮之。而酬酢之言。極其凶祕。及夫就鞫之時。最中叔姪。與澤徵綢繆之狀。雖發其端。半吐半呑。終不直告。致使逆獄肯綮。不得明覈。而遽然酌處。崔鍾岳卽有白之女壻也。其人極爲陰譎。其供亦甚閃忽。袖凶疏而質問於金養淳。看朝紙而論難於鄭聖休。且於構進凶疏之日。倩人繕寫。借隷投呈。爲有白效力者。靡不用極。其與聞凶疏。爛熳相議之跡。昭不可掩。而敢生粧撰之計。欲免同情之律。嚴覈得實。有不可緩。而遽然酌處。鄭聖休卽有喆之妻娚也。以切姻之故。與有白親密。採取僻聞。倡和凶論。而激動有白之說。已發於鍾岳之招。且其共看朝紙。迭言不敢言之事。及其對質之時。語多見屈。跡甚可疑。而特以年老之故。未及究竟。遽命白放。今此三囚之干連於逆獄者。非比尋常。而纔經平問。同時酌決。王法太寬。輿情益鬱。請爲奴罪人夢獜。定配罪人崔鍾岳。放送罪人鄭聖休。亟令王府更爲設鞫。期於得情。各施當律。樂彬本以妖慝之物。加以凶悖之行。目不識丁。而濫竊科第。慾甚充壑。而猥叨藩寄。以賊榮爲姪。而藉其餘焰。以凶純爲兄。而濟以同惡。其貪饕不法。兜攬威權之罪。在渠猶屬薄物細故。而至於沮遏大策。卽渠家叔姪通天之大罪。暗地綢繆。公肆沮戲者。論其情跡。厥罪惟均。而榮旣先斃。情節未究。則今此究覈之道。惟在樂彬。當初薄竄。不過懲貪之政。王章久屈。輿憤益激。而況今澤白兩逆情節盡露之後。拔根治本之道。尤不容少緩。請甲山府竄配罪人樂彬。亟令王府設鞫嚴問。施以當律。噫嘻。痛矣。煥程煥周煥九。卽劇逆德相之子若姪也。以德相之窮凶極惡。爲諸賊之窩窟根柢。而不加一次之刑。不捧一字之供。終至徑斃於囹圄。其盤問究覈之道。惟在於煥程煥周。而今乃一不嚴訊。遽然酌配。揆以獄體。未免失之太寬。而況德賊孥籍之啓。今方期於準請。則當施應坐一律。尤豈可輕先發配乎。煥周雖已物故。煥九方囚捕廳。請還寢煥程發配之命。仍令王府竝囚煥程煥九。嚴訊取服。各施當律。噫嘻。痛矣。世敎隳壞。人心波蕩。義理湮晦。隄防凌夷。凶醜糾結。殊塗同貫。換面迭出。乘機逞惡。百計醞釀。一辭煽動。至於今番李魯春之疏出而極矣。旨意陰祕。筆勢閃弄。假托自引之章。暗售輩馳之計。千億化身。爲鬼如蜮。尹得孚之營護凶逆。爭抗國論。及夫夏賊之居銓也。首先扶奬。必欲甄拔之人。未伏黨與之律。尙激輿儓之憤。則苟有一分秉彝之心者。孰敢於夏賊逆變之後。伸救夏賊之徒黨。甘爲夏賊之後殿。而乃敢恣意伸救。至以擬律之過當。謂非本心。末又綴拾夏賊之口氣。滿紙劻勷。網打朝紳。究厥心腸。將欲何爲。惟當嚴鞫窮詰。其所慫慂指使之人。一竝鋤治。禍本永祛。國是底定。而日昨島配之命。雖出於我聖上鎭安之盛德。若不大加懲創。則龍蛇之徒。無以戢畏。窩窟之固。難以打破。將不知生出幾箇魯春。一部明義。無地可讀。朝象之寧靖無期。凶徒之滋蔓必至。請特寢李魯春絶島定配之命。仍令王府設鞫嚴問。期於得情。噫嘻。尹得孚。自來力扶凶逆。背馳國是。詿誤人心。疑亂世道。則其所負犯。已不可容誅。而夏賊居銓之日。首先汲引。角勝公議。必欲通擬華顯而後已。其所聲氣之流通。言議之沕合。昭不可掩。而今夏一疏。蹈襲夏賊之口氣。擠陷國邊之諸臣。造意叵測。遣辭陰慘。則及夫夏賊逆變之出。而渠尙逭黨與之誅。已是失刑之大者。而一種怪鬼之輩。不惟不爲斥絶。乃敢肆發營護之言。極口奬詡。甘爲後殿。義理轉益斁晦。凶論無以止熄。請尹得孚。亟令王府嚴鞫得情。請新除授司諫李身晦。時在全羅道全州地。斯速乘馹上來事。下諭。答院曰。不允。下諭事。依啓。
정조 9년
敎統制使李邦一書。王若曰。國家置戎閫之任。何鎭非重。而尤莫重於海防。朝廷簡節制之才。惟人最難。而亦莫難於統帥。玆畀卿三道管轄。庸侈予十行絲綸。惟卿登俊香名。裹革壯志。威信夙著。在唐則李西平將門。忠謹相傳。若宋之曹南院世閥。雄鞱膺備盜之責。捊鼓不驚。師垣任誥戎之功。旌旗頓變。內外之歷試殆遍。望實俱隆。前後之薦剡屢登。盤錯可別。顧玆南溟重鎭。實我東國巨防。內重堡而外百蠻。一方作唇齒之勢。左兩湖而右重嶺。三路扼咽喉之要。綉旗螭章。尙傳聖天子恩賜。鐵砲龜艦。每憶李忠武英風。第設施近數百年。而弊瘼難一二計。虛擁簿籍而倉庾之儲峙殆空。名爲繕治而鎭堡之樓櫓多朽。苟欲綢繆戶牖之有備。克壯厥猷。莫如折衝樽俎之得人。以責其效。玆授卿以三道統制使兼慶尙右道水軍節度使。卿其祗服寵命。勉彈良圖。龍蛇之恥尙存。撫疇曩而增痛。熊虎之才是仗。在緩急而非憂。五世而八統是營。便同傳家之舊物。一心而匹美乃祖。宜殫報國之深誠。戎垣之倚重方隆。不宜宿將之出外。海徼之備禦尤急。要資雄略之籌邊。自餘臨機區別之方。亦係隨時弛張之道。於戲。卿曾隨東槎之役。想應備諳於胸中。予方寬南顧之虞。庶幾默諒於言外。益勵鳴劍之志。庸答推轂之恩。故玆敎示。想宜知悉。知製敎鄭述祚製進
정조 9년
乙巳正月初四日辰時。上御春塘臺。親臨犒饋入侍時。行都承旨洪秀輔。左承旨李時秀。右承旨趙興鎭。左副承旨李祖承。右副承旨徐龍輔。同副承旨李兢淵。記事官李崑秀尹行任。檢校直提學徐有防。二直提學朴祐源。以次進伏訖。上曰。例於犒饋。入侍承史。皆着黑團領。今日忽以時服入侍。此何故耶。時秀曰。臣等果昧前例。有此率爾矣。上命書傳敎曰。以衮袍殿座。例以黑團領入侍。至於歲首犒饋之服色。非今斯今。則今日皆時服待令。極爲駭然。該房承旨。事過遞差。諸承旨從推考。軍士房承旨趙興鎭跪請犒饋禮。上命宣傳官斯速擧行。敎曰。三班叩頭。竝除之。小開門節次。亦安徐。只兵曹判書行軍禮。命動樂進饌床於侍衛承史諸臣。分命別軍職各持令旗。往犒饋諸處。使之均霑。上命時秀讀金華鎭上疏奏訖。上曰。守門將何去。而中官爲寶劍乎。問于兵判。興鎭問于兵判李在簡。在簡曰。犒饋殿座。本無堂下雲劍之例矣。上曰。統制使吉州牧使入侍。賤臣承命出。與李邦一邊聖和偕入進伏。上曰。統營自是弊營。凡節勉力爲之。邦一曰。本營穀簿。本以四十萬石。而今爲十三萬石。且校卒放料。本以三萬石。而今爲一萬五千石云。此其弊矣。上曰。須下去。善爲之。上謂吉州牧使邊聖和曰。至於卿出自近侍。尤爲自別。下去善爲之。可也。仍命出給密符。興鎭承命出給。上曰。卿等肅拜後。入參犒饋。可也。邦一聖和承命出。上曰。提調入侍。賤臣承命出。與徐有隣偕入進伏。犒饋禮畢。興鎭跪稟餉士禮成。上曰。啓鑼宣傳官金燦圭。令前擧行記過。命退前排。入小次。命左承旨與右副承旨入侍。徐有防徐龍輔進前。上曰。新除授承旨牌招察任。出榻敎仍還內。諸臣以次退出。
정조 9년
乙巳正月初四日巳時。上御重熙堂。承旨入侍時。行左承旨徐有防。右副承旨徐龍輔。二直提學朴祐源。檢校直閣鄭東浚。記事官朴能源李崑秀尹行任。以次進伏訖。上命書傳敎曰。百官軍兵連日勞苦。明日朝參。差退數日爲之。以此分付。上曰。吏曹參判參議前望單子入之。出榻敎賤臣承命捧入。上曰。新除授參判參議牌招察任。出榻敎仍命退。諸臣以次退出。
정조 9년
乙巳正月初四日酉時。上御重熙堂。坐直承旨入侍時。右副承旨徐龍輔。檢校直閣鄭東浚。假注書李敬五。記事官李崑秀尹行任。以次進伏訖。上曰。進御茶飮。人定後煎入事。分付。賤臣承命出傳。還入進伏。上曰。禁府時囚。皆令保放。臺諫待明朝牌招事。分付。賤臣承命出傳。上曰。京畿原春兩道狀啓出給刑曹。卽爲回啓之意。分付。仍命退。諸臣以次退出。
정조 9년
行都承旨洪秀輔坐。行左承旨徐有防坐。右承旨趙鼎鎭坐。左副承旨李祖承坐直。右副承旨李集斗坐直。同副承旨李兢淵坐。注書朴能源病一員未差。假注書朴蓍壽仕李敬五仕直。事變假注書李德鉉。
정조 9년
趙鼎鎭。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 9년
傳于洪秀輔曰。左承旨右副承旨入侍。
정조 9년
趙鼎鎭啓曰。禁衛營將官來言。今日本營軍兵。日次私習云矣。敢啓。傳曰。後日次爲之。
정조 9년
趙鼎鎭啓曰。御營廳將官來言。今日本廳軍兵。日次私習云矣。敢啓。傳曰。後日次爲之。
정조 9년
傳于趙鼎鎭曰。領府事家。遣御醫持藥物。看病。
정조 9년
傳于洪秀輔曰。承旨前望單子入之。
정조 9년
承旨前望單子入之。李集斗落點。
정조 9년
洪秀輔啓曰。新除授承旨李集斗。方在罷職中。何以爲之。敢稟。傳曰。敍用。
정조 9년
傳子洪秀輔曰。藥房提調持湯劑。入侍。
정조 9년
傳于趙鼎鎭曰。新除授承旨牌招入直。
정조 9년
吏曹口傳政事。以徐有成爲戶曹參議。
정조 9년
李祖承。以義禁府言啓曰。以禁府朴綏源囚單子。傳曰。保放。過初六日後還囚事。命下矣。時囚罪人朴綏源保放之意。敢啓。傳曰。知道。
정조 9년
都摠管尹坊疏曰。伏以。歲律載新。泰運方采。壇壝祈年。享事利成。廟宮祗謁。聖孝克伸。臣猥叨宿衛之任。幸參陪扈之列。區區歡忭之忱。有倍他人。仍伏念。臣跡本孤畸。姿又鹵劣。才識俱短。無以需用於當世。資望素淺。不足有無於朝廷。夷考平生。卽儱侗底一賤品耳。且自祖先以來。立朝行己。不過以謹拙二字。爲傳家之模範。臣常持此周旋。惟恐或墜。通籍三十餘年。偏荷先大王曁我殿下翦拂之洪私。出入從班。無補絲毫。隨行逐隊。幸免大何。至若亞卿陞秩。亦出特眷榮顯旣極。涯分已踰。恩山德海。感結在心。迺者千萬夢想之外。聖明特記講院之舊。診筵俯詢。辭敎隆摯。仍降十行之綸。擢置八座之列。都摠峻銜。遽下於銀臺齋宿之夜。臣聞命若驚。措躬無地。臣手奉除旨。口誦德音。不覺感淚之被面。惶汗之浹背也。嗚呼。今日在廷簪紳。孰非我殿下陶甄中成就來者。而至於班資陞遷之際。聖念亦必難愼。蓋名器至重。有不可輕授而濫叨也。故比年以來。陞資變品者。或因勞勩之可紀。或因公擧之允諧。而若臣則苟充位著。無一可取。天日之明。不以其愚。雨露之澤。殆偏一身。不知螻蟻賤臣。何以得此於君父。而殿下亦何所取於臣。而有此誤恩之遽加乎。噫。如臣空疎。雖微官卑秩。尙恐不稱。況此卿月之班。位望自別。躐資超升。尤是格外。自顧兢惶。固當辭避之不暇。而半夜院中。逃遁無路。不得不冒沒承膺。且値連日動駕。義重陪扈。不敢言私。黽俛度日。而晏然仍冒。有愧廉防。今始略入文字。仰暴衷懇。伏乞聖明。諒臣言之非出例讓。念公器之不可濫授。將臣新授職秩。亟令收還。以重官方。以安微分。千萬幸甚。答曰。省疏具悉。卿其勿辭行公。
정조 9년
大司憲李亨逵疏曰。伏以。一病支離。四朔沈痼。風痰上升。竝與言語而艱澁。眩暈時作。從以昏窒而彌苦。宛轉床席。作一籧篨。長事藥餌。少不見效。則奔走供職。已無其望。間叨見任。屢犯違傲。聖恩雖荷於曲諒。臣罪轉深於逋命。病裏惶隕。無地自容。乃者都憲除命。又下於夢想之外。當此大論方張之日。如有自力强起之望。固當竭蹶趨膺。少伸沐浴之忱。而非但目下病情。實無蠢動之勢。區區情地。又有所萬萬恧蹙者。日前諫疏。以緩於懲討。至請不言三司譴削之典。臣亦伊時三司中一人。噫。人臣事君。所秉者義理。莫嚴者懲討。臣雖無似。斷斷此心。豈後於人。而只緣疾病沈頓。神精銷亡。終未能相率叫閽沬血力爭。以致懲討稽緩。隄防凌夷。若論其罪。臣實爲首。受以爲罪。無面可顯。冒沒承膺。其勢末由。玆敢披瀝肝膈。仰瀆崇嚴。伏乞聖明。俯垂鑑諒。亟遞臣職。仍降威罰。以爲不言者之戒焉。臣於乞免之章。不宜贅及。而事係懲討。有不容泯默。敢此附陳焉。噫嘻。痛矣。世道之彌綸。國勢之維持。不越乎明義理嚴懲討六字符而已。一天共戴之讎。勦滅無期。三司按法之請。玩愒度日。以至夏賊之逆變出。而天經地義。民彝物則。擧入於淪亡湮晦之域。此實自生民以來所未有所未聞之劇逆也。比之适夢獜亮之稱兵。鏡虎雲海之凶言。尤不啻百倍。則在人臣必報之道。固當碎首力請。凡係支屬之生在地上者。殄滅之無遺育。少洩一半分臣民之憤。而只緣群下不忠之罪。适雲已行之例。拖至半年而後。始得成命。方幸天討之亟行。逆種之永除。卽伏見金吾及臺臣之批。以夏賊子女之待年用法。斗恒之免絞爲奴。爲加一等之敎。臣驚惶憤痛。直欲無生夫師夔之出繼處絞。适姪之兒名置辟。已施之例。斑斑可考。若使斗恒爲奴而止。則臣只見其減二等也。不見其加一等也。況此逆種之待年。此不過尋常治逆之典耳。此賊子女。豈可論待年之法哉。又伏聞英材斗恭。正法草記批旨。殆近一望。亦尙不下云。是何事也。古聖王制法。豈不稱當。而考之書經。旣有劓殄滅之文。徵諸史牒。亦載無少長之語。不如是。無以懲不常有之亂逆故耳。伏乞亟降明命。夏賊子女及斗恒英材斗恭等。竝令劃卽正法。少伸臣民不欲俱生之義焉。嗚呼。人心靡有所屆。世變轉益層生。至於李魯春而極矣。渠雖賦性妖邪。行己奊詬。而反覆之態。人皆羞惡。黨逆之類。世亦擯斥。則渠獨何心。忽地投疏。假托自引之義。暗售閃忽之計。有若死生危禍。迫在呼吸。急於乞降者然。此必有糾結凶醜。指天劃地。威脅指使之人而然耳。吁。亦巧且憯矣。又其一疏之精神所注。只在營護得孚。網打朝紳而得孚。卽夏賊之首先汲引。血戰公議。必欲通擬華顯者也。其所聲氣之流通。言議之綢繆。昭不可掩。則夏賊逆變之後。焉逭黨與之誅。而姑且假息。雖卒隷之賊。苟有一分秉彝之心。聞說尹得孚三字。必也凜然驚心。惟恐斥絶之不暇。而惟被魯春。挺身伸救。極口奬詡。至以擬律之過當。謂非本心。掇拾凶賊之話頭。甘爲劇逆之後殿。脈絡相貫。旨意愈密。手勢到此。將欲何爲。卽其已發之負犯。自露之情節。惟當嚴覈。得其眞贓。遏絶亂萌。鋤治徒黨。而魯春則就囚金吾。訊問不加。得孚則偃處渠家。喙息自如。臣恐將不知幾箇右袒凶逆之徒。乘時跳踉。釀出何等禍機。宗國有綴旒之憂。亂本無掃蕩之期。伏乞亟令王府。李魯春尹得孚一竝嚴鞫得情。各施當律焉。臣於金鍾秀對章。誠有所莫曉者。鍾秀之庚子一箚。實有首發之功。而沈樂洙一疏。又在其後。義理愈明。忠逆剖判。故臣忘以爲。事關懲討。義無異同。果於稱此之際。亦有奬彼之語者。直不過從源頭說去。以眎前有斯人。後亦有斯人之意。而不料人心。一切相反。今乃恥其比同。盛氣相加。至謂之無所不有。又謂之空中閃弄。何其過自噴薄。不顧乎損傷事面也。臣若早知其稱道樹立之爲可恥。背馳義理之爲無難。則何必苦口費辭。自取無限之譏斥乎。鍾秀受殿下罔極之恩。固宜明目張膽。以思報效。而不此之爲。甘心攻斥於秉執之人。乃與渠所樹立。而竝皆漫漶之者。抑獨何心。念臣性旣疏迂。見聞不廣。執跡推詡。莫察崖異之本性。無心說出。反招橫逆之疑怒。貽羞臺閣亦云非細。卽此一事。又是臣難進之端。伏乞聖慈。竝垂諒察焉。答曰。省疏具悉。所陳已諭諸批矣。
정조 9년
乙巳正月初五日辰時。上御重熙堂。左承旨右副承旨入侍時。行左承旨徐有防。右副承旨徐龍輔。檢校直閣鄭東浚。假注書李敬五。記事官李崑秀尹行任。以次進伏訖。上曰。蔘葉茶一貼煎入。出榻敎又命書傳敎曰。右副承旨許遞。仍命退。承史以次退出。
정조 9년
乙巳正月初五日申時。上御重熙堂。提調持湯劑入侍時。藥房提調徐有隣。左副承旨李祖承。檢校直閣鄭東浚。假注書李敬五。記事官金鳳顯尹行任。以次進伏訖。有隣奉湯劑進前。上進御訖。下敎曰。臘雪未消。繼以春雪。三白雖云豐徵。而得無過多之慮否。有隣曰。頻雪。固無損於秋牟。而今日之雪。自當見晛而消矣。仍命退。諸臣以次退出。
정조 9년
行都承旨洪秀輔式暇。行左承旨徐有防坐。右承旨趙鼎鎭坐。左副承旨李祖承坐直。右副承旨李集斗坐。同副承旨李兢淵坐直。注書朴能源病一員未差。假注書朴蓍壽仕李敬五仕直。事變假注書李德鉉仕。
정조 9년
傳于李兢淵曰。下直守令留待。
정조 9년
以大司諫李東馨。獻納宋銓。正言尹翊東。掌令林道浩李秀夏。持平李永穆牌不進罷職傳旨。傳于李集斗曰。只推。
정조 9년
李集斗啓曰。合辭方張之時。無端闕啓。事甚未安。大司諫李東馨。獻納宋銓。正言尹翊東。掌令林道浩李秀夏。持平李永穆。旣有只推之命。竝卽牌招。何如。傳曰。允。
정조 9년
傳于徐有防曰。右承旨同副承旨。與下直守令入侍。
정조 9년
傳于趙鼎鎭曰。左承旨入侍。
정조 9년
兵曹口傳政事。副司直單徐龍輔。
정조 9년
傳于趙鼎鎭曰。左副承旨入侍。
정조 9년
傳于李兢淵曰。發遣吏郞。諸執事。淸齋與否。摘奸以來。
정조 9년
以同副承旨李兢淵牌不進罷職傳旨。傳于趙鼎鎭曰。只推。更爲牌招。
정조 9년
李祖承。以戶曹言啓曰。世子宮供上及宣飯所用各司元貢不足物種。今方加定。而司宰監魚醢。因詢瘼時。貢人情願。往復惠廳。已爲啓下。掌苑署生梨二千四百箇。乾柿一百二十貼。柏子十四斗一升。生栗九斗七升。內贍寺眞油八石四斗。與惠廳堂上相議酌定。依此數。一體加定。何如。傳曰。依此爲之。
정조 9년
李兢淵。以吏曹言啓曰。今此宗廟春享大祭薦俎官。例以戶曹參議塡差。未差之代口傳擬入之意。敢啓。傳曰。知道。
정조 9년
李集斗。以備邊司言啓曰。卽者齎咨官李瀷所志內。前後齎咨官。皆有官銀貸下之例。今當不時之行。願蒙一視之澤云矣。考見前例。則甲午年漂人領去齎咨官李湛。許貸五千兩。乙未年漂人領去齎咨官金振夏。許貸三千兩。丁酉年漂人領去齎咨官金弘喆。許貸三千兩。果爲的實。前後已行之例。今不可獨爲靳許。關西所在官銀三千兩。許令貸下。回還之路。卽爲準納事。分付。何如。傳曰。允。
정조 9년
李集斗。以兵曹言啓曰。曹司五衛將鄭啓淳。身病猝重。旬月之內。勢難供職。呈狀乞遞。實病旣如是。則宿衛輪番之任。不可等待其差復。改差。何如。傳曰。允。
정조 9년
同副承旨李兢淵疏曰。伏以。臣伏見前執義尹在醇疏本下者。則以夏賊支屬之旣許适例。旋寢成命。而不能爭執。循例頒布。至有其時承宣。竝施譴罷之請。臣於是。誠不勝瞿然慙悚之至。噫嘻。痛矣。夏賊卽是有天地有君臣以來。所未聞所未有窮凶極惡之逆也。爲今日臣子者。旣不能剖心刺腹。以效臣死之義。則其所以少洩輿憤之道。惟於殄滅凶種。必無遺育於覆載之間耳。何幸齊籲準請。成命纔降。而畢竟該府草記批旨之下。不過是循例治逆之典。終未行加等應施之律。臣惝怳憤迫。未暇緩聲。前席覆難。期回天心。辭拙誠淺。未蒙兪音。溺職之罪。不待人言。固所自訟。今此相規之論。烏得免乎。臺評旣發。勘擬甚峻。自受爲過。無辭可解。惶恧之忱。方切僨誤之地難據。玆敢忙陳短章。經出禁扃。伏乞聖明。亟削臣職。以謝公議。仍治臣擅離之罪。以肅朝綱焉。答曰。省疏具悉。爾其勿辭察職。
정조 9년
獻納宋銓啓曰。請大靜縣爲奴罪人金壽賢。更令王府設鞫嚴問。依律處斷。請爲奴罪人河翼龍金重得。亟令王府設鞫得情。快正王法。請大靜縣定配罪人聖中。亟令王府設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府嚴鞫得情。快正王法。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府設鞫嚴問。快施當律。請巨濟府絶島安置罪人朴宗集。亟令王府拿鞫得情。施以當律。請逆賊尙魯亟施孥戮之典。請物故罪人國榮亟施孥籍之典。請爲奴罪人夢獜。定配罪人崔鍾岳。放送罪人鄭聖休。亟令王府更爲設鞫。期於得情。各施當律。請甲山府竄配罪人樂彬。亟令王府設鞫嚴問。施以當律。請還寢煥程發配之命。仍令王府竝囚煥程煥九。嚴訊取服。各施當律。請特寢李魯春絶島定配之命。仍令王府設鞫嚴問。期於得情。請尹得孚亟令王府嚴鞫得情。答曰。不允。
정조 9년
乙巳正月初六日巳時。上御誠正閣。下直守令入侍時。右承旨趙鼎鎭。同副承旨李兢淵。假注書李敬五。記注官金健修。記事官尹行任。安東縣監柳義養。寧越府使李命俊。水原府使李復永。豐德府使李星會。竹山府使申潚。平山府使鄭景曾。博川郡守韓應儉。昆陽郡守李民秀。安山郡守尹秀東。草溪郡守兪碩柱。永平縣令吳載絅。臨陂縣令李德鉉。果川縣監李顯道。固城縣監李普天。興陽縣監崔守魯。務安縣監李百亨。康翎縣監李爗。任實縣監尹晢東。永同縣監尹星基。義興縣監任希默。鎭岑縣監趙思殷。定山縣監許霔。開寧縣監李寬鼎。金化縣監李萬運。新寧縣監金復淳。懷仁縣監李趾馨。平康縣監李得祥。咸平縣監宋觀休。漆原縣監李德胤。以次進伏訖。上曰。諸守令以次進前。奏職姓名後。各就座。聽宣諭。退去。可也。義養進奏職姓名。上曰。今年爲年限云乎。對曰。然矣。上曰。宰列作宰。自別於他守令。下去善爲之也。復永進奏職姓名。上曰。水原物衆地大。責任不輕。須努力爲之。潚進奏職姓名。上曰。外貌觀之。似當善爲。須加意做去。守魯進奏職姓名。上曰。分憂責重。着實善爲之。百亨進奏職姓名。上曰。務安之憂。予將忘之矣。年事何如云乎。對曰。僅爲免歉云矣。上曰。爲羅州兼官乎。對曰。然矣。民秀進奏職姓名。上曰。約己奉公。惕念爲之。秀東進奏職姓名。上曰。曾經幾邑乎。對曰。只果川一縣矣。載絅希默思殷進奏職姓名七事。上謂思殷曰。汝於先正。爲幾代乎。對曰。八代矣。上曰。將何以爲治乎。對曰。當盡心竭力矣。上曰。何以則爲盡心竭力乎。對曰。當力勸農桑矣。上曰。勸之。如何。對曰。五畝之宅。樹之以桑。則庶可謂成矣。上曰。井田之法。廢已久矣。將何以區別五畝乎。思殷不能對。上曰。何以則增戶口乎。對曰。勸農桑則戶口自增矣。上曰。然則學校亦從戶口增而興乎。思殷又不能對。上曰。戶口自增云爾。則民從何處來乎。對曰。八路之民。自然咸集矣。上曰。八路咸聚。則十室鎭岑。其何以容乎。敷奏以言。雖爲考績之一道。而亦不可但以言語責之。然鎭岑之憂。不能暫弛。來頭殿最。其將先從鎭岑而察飭矣。兢淵曰。鎭岑縣監趙思殷。七事下詢之下。奏對極涉糢糊。推考警責。何如。上曰。依爲之。出擧條萬運進奏職姓名。上曰。冊子載去乎。對曰。載去矣。復淳進奏職姓名。上曰。故相之孫。初除守令。甚可喜也。爲治有倍於他人。宜矣。得祥進奏職姓名。上有問。不能應對。上曰。重聽。何以聽訟乎。命承旨傳諭。得祥對曰。使民高聲。則庶可聞之矣。上曰。平康方以紙所事。有行査事。下去。將何以爲之乎。對曰。臣已得見備局關子。謹當擧行矣。上曰。姑未出場。將何以擧行乎。對曰。當依民願施行矣。上曰。貧富之民。所願各自不同。仍革之間。將何所的從而依施乎。對曰。勢將各從其願矣。上曰。特以故相之家。姑爲寬恕。而擧措極不似矣。然豈可以言辭。盡知其人乎。觀休進奏職姓名。上曰。爲人了了。何事不做。其餘諸守令。次次進奏職姓名。上曰。其各惕念善爲之。仍命承旨宣諭別諭訖。命退。諸臣以次退出。
정조 9년
乙巳正月初六日巳時。上御重熙堂。左承旨入侍時。左承旨徐有防。假注書朴蓍壽。記注官金健秀。記事官尹行任。以次進伏訖。上命提調入侍。賤臣與徐有隣偕入進伏。上命書傳敎曰。歲謁時。駕過耆社知四耆堂。肅拜靈壽閣。仍命再明日入侍矣。政院誤以朝參時入侍。分付。昨日不待來待云。明日入侍事。遣史官傳諭于金奉朝賀。其餘三耆堂。一體來待。命退。諸臣以次退出。
정조 9년
乙巳正月初六日午時。上御重熙堂。左副承旨入侍時。左副承旨李祖承。檢校直閣鄭東浚。假注書李敬五。記注官金健修。記事官尹行任。以次進伏訖。上曰。同副承旨疏批。依例頒布。卽爲出牌事。分付。賤臣承命出傳。還入進伏。上命祖承讀公事。祖承讀奏訖。命退。諸臣以次退出。
정조 9년
乙巳正月初六日未時。上御重熙堂。左副承旨入侍時。左副承旨李祖承。假注書朴蓍壽。記注官金健修。記事官尹行任。以次進伏訖。上曰。稟事閣臣入侍。金健修承命出。與徐龍輔偕入進伏。祖承曰。同罪未敍人。隨卽提稟事。曾有定式矣。右副承旨李集斗。旣已敍用。而前承旨洪仁浩。方在罷散中。故敢此仰達矣。上曰。敍用。可也。出擧條上曰。今日本閣入直爲誰耶。龍輔曰。今日則臣入直矣。上命書傳敎曰。大提學待明朝牌招。上曰。明日。人日製爲之事。分付。上曰。同副承旨牌招。出榻敎命退。諸臣以次退出。
정조 9년
行都承旨洪秀輔坐。行左承旨徐有防坐直。右承旨趙鼎鎭坐。左副承旨李祖承坐。右副承旨李集斗坐直。同副承旨李兢淵坐。注書朴能源仕一員未差。假注書朴蓍壽仕直。事變假注書李德鉉仕。
정조 9년
傳于徐有防曰。同副承旨馳詣宗廟永寧殿。奉審摘奸以來。
정조 9년
徐有防啓曰。以十一日朝參取稟。傳曰。爲之。
정조 9년
李集斗啓曰。以十一日專經文臣殿講取稟。傳曰。以十二日爲之。
정조 9년
李集斗啓曰。以十一日。輪對取稟。傳曰。以十二日爲之。
정조 9년
李兢淵啓曰。耆社堂上金致仁徐命膺嚴璹。依下敎來待矣。傳曰。入侍。
정조 9년
李兢淵啓曰。大提學吳載純牌不進推考傳旨。今方捧入。而人日製命下之後。如是違牌。不卽擧行。事甚未安。更卽牌招。何如。傳曰。允。
정조 9년
李兢淵啓曰。大提學吳載純。旣已承牌。弘文提學徐有隣。一體牌招。同參考試。何如。傳曰。允。
정조 9년
李兢淵啓曰。弘文提學徐有隣牌不進推考傳旨。今方捧入。而同參考試。旣有定式。如是違牌。事甚未安。更卽牌招。何如。傳曰。允。
정조 9년
傳于徐有防曰。召對爲之。
정조 9년
傳于李兢淵曰。右承旨持此書題。與大提學偕往泮宮。試取以來。
정조 9년
洪秀輔啓曰。吏曹判書李命植。參議黃昇源牌不進推考傳旨及罷職傳旨。今方捧入。而開政命下之後。如是違牌。不卽擧行。事甚未安。判書更爲牌招。何如。傳曰。允。參議只推。更卽牌招。
정조 9년
有政。吏批。判書李命植牌不進。參判朴祐源陳疏入啓。參議黃昇源進。行左承旨徐有防進。啓曰。判書李命植牌不進。參判朴祐源陳疏入啓。小臣獨政未安。何以爲之。敢稟。傳曰。只出緊任。以韓光近爲副修撰。金必泰爲禁府都事。李東曄爲會寧府使。前同知趙時敏今加嘉義。曾經承旨參議。前郡守崔炅。前縣監嚴球。以上今加通政。侍從臣父。幼學李邦新。今超通政。閫帥父。
정조 9년
兵批。判書李在簡進。參判李得臣。參議權病。參知金履正入直進。右承旨趙鼎鎭進。副司直李時秀趙興鎭洪仁浩金啓洛金履鏞成德雨沈樂洙柳孟養。副司果鄭在信孟至大李旭祥。副司勇徐儒修李可運單付。
정조 9년
以大司諫李東馨。正言尹翊東。掌令林道浩李秀夏。持平李永穆牌不進罷職傳旨。傳于李集斗曰。只推。
정조 9년
以高賢喆囚單子。傳于李集斗曰。付過放送。
정조 9년
以平安兵使狀啓。今春淸南巡操令廟堂稟旨事。傳于李祖承曰。纔經支勅之役。戎政雖重。民力宜顧。特爲停操之意。分付。
정조 9년
徐有防。以禮曹言啓曰。觀此全羅監司趙時偉。以康津私奴路産爲其內上典金世儉妻宋氏。節行請褒事。擊錚原情。令本道査實狀啓。則論列邑報。附陳已見。請令該曹稟處矣。宋氏之絶粒服毒。捨命殉夫。誠若其言。實爲卓行。而道臣査啓。旣以呈單之言。上言之辭。或不無過實爲言。則儒狀之溢美。奴籲之循情。據此可知。旌褒體重。不可輕許。當初擊錚內辭緣。置之。何如。傳曰。允。
정조 9년
李兢淵。以戶曹言啓曰。世子宮供上及宣飯所用元貢不足。掌苑署生梨等四種。內贍寺眞油加定草記批旨內。依此爲之事。命下矣。加定物種。分道磨鍊。別單書入。依此給價之意。分付宣惠廳。何如。傳曰。允。
정조 9년
李集斗。以義禁府言啓曰。英陵獻官驪州牧使李重馥等拿問事。傳旨啓下矣。李翼純李重馥俱在任所云。依例發遣府書吏。竝拿來。何如。傳曰。允。
정조 9년
李集斗。以義禁府言啓曰。保放罪人朴綏源。已過初六日。依下敎還囚之意。敢啓。傳曰。知道。
정조 9년
李集斗。以刑曹言啓曰。內侍府下人過齋後嚴治。出付刑曹。着枷嚴囚事。命下矣。依下敎。內侍府長房直劉守命。着枷。各別嚴囚之意。敢啓。傳曰。照律勘放後。草記。可也。
정조 9년
李集斗。以刑曹言啓曰。再昨日動駕時。水原居金重呂擊錚於衛外。故取考其原情。則以爲。渠等四十餘戶。傳來田土。在於本府浦邊。年年浦落。泥生越邊。故民人等。換浦奠居之意。戊子呈出立案後。庚寅年仍爲換浦耕作矣。本府居高五同朴章彬。與京居鄭益星。名不知金哥鄭哥。互相符同。僞造文券。不時下來。鞭扑殘民。勒奪田土。掠取穀物。乞令該曹照法嚴處後。所失土地及穀物。一一推給云矣。事非四件。而肆然鳴金於淸蹕之前者。不但法禁之冒犯。實涉民習之痛駭。原情勿施。猥越之罪。自臣曹考律嚴勘。而若論本事。則近來京外無賴之類。交相和應者。有主土地。必欲勒占。潛成僞券。嚇喝多端。計出僥倖。不無其弊。令本道別定剛名官。詳査報來後。嚴覈決處。何如。傳曰。本邑府使。纔已新除下去。擊錚人下送本府。使之從公決處。格報巡營。以爲轉聞之地。可也。
정조 9년
慶尙監司李亨逵疏曰。伏以。三陽復回於景運。百祿鼎臻於泰階。秪謁廟宮。聖孝克伸。凡在群下。普切歡頌。念臣殆乎雨露之獨偏。臣本人微。而殿下拂拭之。臣本地寒。而殿下庇覆之。前後踐揚。皆踰微分。內外歷試。得免大何。頂踵毛髮。皆殿下賜也。臣之一身。非臣所有。闔門感泣。不知死所。而只緣奇疾纏身。屢犯違傲。而不加之誅。連事呈告。而曲察其情。使臣得以宛轉房闥。隨意調治。臣之得至今日。又殿下賜也。瞻天望雲。夙宵攢祝。今於千萬夢想之外。又承嶺臬新命。臣驚惶感激。益不知所以措躬也。噫。方岳重寄也。嶠南大藩也。其幅員之廣大。事務之浩穰。實是八路之根柢。一國之府庫。上之所以委是任。下之所以膺是命者。苟非威望足以殫壓列州。才獻足以剸理庶務。則莫宜居之。而何嘗不問其無才可稱。試他蔑效。有若循資例調。輪序苟擬。如臣今日之爲哉。且臣之再叨藩任。一無善績。而秪以壤地之偏小。王化之密邇。按例苟度。獲免大戾者。特一倖耳。今乃以此。便歸之踐歷有據。畀千勻於駑孱之乘。强僬僥以丘山之擔者。得不大乖於朝家綜核之實政也。臣雖欲不恤於量入之義。其奈重累於揀畀之道何哉。況臣過福之災。久嬰難醫之疾。形症屢變。神精都耗。四朔床笫。百爲抛擲。尋常書牘。却掃旣久。家私細務。管檢不到。病狀至此。尙何望於承宣之責。統轄之任乎。藩臣受命。輒一丐免。自成近規。而若臣披瀝之籲。引疾陳情。悉出據實。亶非飾讓。以此思惟。百爾反覆。斷無轉動之勢。徒增惶隘之情。與其拚棄情實。冒膺而僨敗重務。無寧觸犯瀆擾。乞遞而得免罪戾。玆不得不罄陳由中之懇。冀被體下之仁。伏乞聖慈。特垂憐諒。亟命鐫免。以幸國事。以安微分。不勝大願。答曰。省疏具悉。卿其勿辭往欽哉。
정조 9년
大司憲李文源疏曰。伏以。三陽回泰。百祿川至。祈年社壇。玉體冞康。展謁廟宮。鑾輿穩旋。臣民慶忭。曷有其極。仍伏念。臣以人則至愚且迷。以才則至庸且鹵。本不足備數於百執事之末。而特蒙我聖上拔擢拂拭之恩。內外華膴。歷揚殆遍。而絲毫無報。愆尤徒積。每自循省。不覺背汗之沾衣。乃者柏府新命。又下於千萬夢想之外。臣惝怳悸恐。益不知措躬之所也。噫。三司諸職。何莫非重選。而至若風憲之長。責任自別。苟非言議足以服人心。風采足以動人主。不可以冒居也。明矣。歷數朝端。未有如臣之濫叨者。臣若不自量度。揚揚冒據。晏然自處以古人所謂行道之職。則臣心愧恧。已無可言。而在朝廷擇人授官之義。果何如也。爲參候班。且値動駕。不得不章皇出肅。而仍因蹲居。有乖廉防。玆敢瀝血陳懇。仰瀆崇嚴。伏乞聖明。亟賜鐫免。以幸賤分。以重公器焉。臣於乞遞之章。不宜贅及他說。而事關懲討。義重沐浴。則其敢容默已乎。噫嘻。義理日晦。惡逆層生。凶徒寔繁於丙丁。亂孽復熾於庚辛。醞釀已久。薰染且熟。鄭妻之千妖萬惡。根柢於麟謙。龜柱之三罪四案。窩窟於量𨩌。群醜陰謀。無所不有。至今追思。髮豎膽掉。橫流難遏。禍源未塞。傍枝雖翦。亂本未拔。或屈公議而偃息畿庄。或循私恩而出置善地。王章莫伸。輿情愈鬱。至於國榮之沮遏大計。德相之肆發凶言。直是丙丁諸賊之殊塗共貫。而顯戮未施於逆莽。跪斬不加於凶敦。如是而人心轉益陷溺。凶黨無所懲畏。仁京澤白之徒。相繼而起。愈出愈怪。此豈非庚辛懲討。失之太寬之致耶。噫嘻。痛矣。從古亂逆。何代無之。而豈有如夏賊之通天地亘萬古所未聞所未有之窮凶極惡者乎。适璉之劇逆。猶未足以比此賊。鏡雲之凶言。猶未足以喩此賊。則凡今日環東土血氣之類。孰不欲手磔口臠。食肉寢皮。而種落之殄殲。黨與之誅芟。迄至于今。尙此泄泄。所可痛恨者。許大朝廷。無一人碎首沬血。致令開闢以來所無之君讎國賊。未能不終日而勦滅其種落。不踰時而掃蕩其黨與。民彝物則。斁絶久矣。言念到此。實欲無生。幸玆其父追奪之擧。其妻正法之命。暫伸應行之典。略副同聲之請。而惟彼斗恒之減二等。子女之待年滿。大是失刑。竝與英材斗恭之置辟而遷延幾日。尙未擧行。古今天下。寧有是耶。伏願殿下。穆然深思。廓揮乾斷。亟允三司之請。永除禍亂之本。少洩窮天之憤焉。噫。李魯春向日擧措。是何等變怪。心跡乖戾而不知其可惡。事情變幻而不顧其可恥。隨時向背。甘爲翻身之階。候人唇吻。忽作掩跡之謀。反復情態。有不忍正視。而此猶在渠薄物細故。若論其疏之一篇精神。則專在於回護尹得孚。得孚卽夏賊居銓時。排衆擧擬者也。一自夏賊出後。苟有一分人心。凡所以依俙挨着於此賊者。其孰不擧懷若浼。莫忍掛口。而惟彼魯春。滿紙章皇。顧戀營救。究厥心腸。萬萬巧慝。而況其手勢之憯毒。指意之閃忽。有不容一日緩覈者也。蓋欲治夏賊之黨與。而求其外著之跡。得孚魯春是已。今日大同之論。可見其公議所在。使得孚魯春有爛熳同情之端。而倖逭於王章。則凡今北面於殿下之庭者。其可使渠輩。一日容息於覆載之間。而亦肯與之共戴一天乎。臣謂得孚魯春。竝依執法之請。嚴加鞫問。得其端緖。快正王法。絶其奸萌。斷不可已也。嗚呼。朝象之潰裂。世道之憂虞。莫今日若也。斷斷宸衷。惟在於闡明義理。全保世臣。若使古人當之。必有以身任彌綸之責。力持公正之道。以裨我聖上淸明之治。而金鍾秀之受國厚恩。位躋隆顯者。乃反排斥向來懲討之人。漫漶自己秉執之義。挺身立幟。推波助瀾。使携貳者益至判渙。危捏者愈就偏仄。曾不少體我殿下丁寧之至敎。委毗之苦心。此其罪。有不可容貸矣。噫。鍾秀本以年前樹立之人。一事二事。輩馳孤負。至此之極。此臣所以倍切痛患者也。削黜之典。不足以懲礪。臣謂宜從臺臣之請。明正處分。以爲人臣負國者之戒焉。抑臣有私義之不得不仰籲者。臣竊聞近日名在臺啓者。雖疎遠之族。輒許回避。此固聖世敦風敎之一端也。臣與舊啓中罪人李觀源爲强近之親。年前臣族兄之爲臺閣時。亦以此引義蒙遞矣。伏乞殿下。俯垂一視之恩。許免臣職。俾臣私義得靖焉。臣猥引私事。未得共參於莫重合啓。惶懍震越。尤無所容。亦乞治臣之罪。以肅朝綱。千萬至幸。答曰。省疏具悉。向因諸批。業已悉諭。卿其勿辭行公。
정조 9년
副校理成種仁疏曰。伏以。歲籥載新。邦籙永休。社壇躬禱。藹睿念於民事。廟宮祗謁。展宸孝於初元。臣民忭祝。有倍他時。仍伏念。臣於昨秋朝參。猥叨館職。及承議諡之命。遽有徑退之擧。論斥果發於前席。姓名又登於啓草。雖荷恩勘。少謝公議。而追思至今。惶汗浹背。以此罪戾。以此情勢。玉署一步。鐵限在前。今此千萬意外。忽伏奉除旨。以臣爲弘文館副校理者。臣驚遑感激。繼以愧恧。方當鑾駕夙戒。簪紳咸造。臣雖至愚極迷。豈不欲竭蹶趨承。少伸叨謝之忱。兼遂昵覲之願。而第念物議猶騰。宿愆自如。顧何敢强顔膺命。重貽無恥之譏乎。召牌屢降。而進身無路。玆敢不避煩猥。略暴情私。伏乞天地父母。察臣危蹙之情。治臣違逋之罪。亟許鐫削。俾安私分焉。臣於乞免之章。不宜贅及他說。而事係目下懲討。敢此略陳焉。惟殿下試垂察焉。嗚呼。從古亂逆之出何限。而自夏賊以後。千古之逆。皆不足以喩其兇。從古治逆之律。亦何限。而自夏賊以後。三千之屬。皆不足以議其辟。由書契所未覩。而見於今日朝廷。在夷狄所未聞。而出於世族衣冠。天常隳矣。人理滅矣。臆塞而不忍言。膽掉而不自定。然而環東土大小臣民。猶且冥然視息。置君讎國賊於相忘之域者。凡幾朔矣。嗚呼。君臣猶父子也。父之讎。子不能討。則不可以列於人類。君之讎。臣不能討。則不可以立於天地。値萬古所無之變。討萬古所無之逆。而無一人刎胸剚腹。以少洩神人之憤。畢竟請對之擧。投匭之章。乃反在於半年伈泄之後。嗚呼。今雖豬夏賊之宅。夷夏賊之族。固是王法之當然。其敢曰臣等懲討之力哉。雖然。臣若諉以後時。默無一言之仰暴。則終至於冥頑而止耳。不忠而止耳。臣亦有彝天之不泯者。豈忍爲此哉。臣請溯本而言之。嗚呼。國家之賴有今日。只以一部明義錄在耳。天經地紀。撑乎宇宙。君綱臣分。昭如日星。苟或漫漶乎此箇義理。疑亂乎此箇秉執。則是乃忘君背國。甘自歸於惡逆之科者也。凡今日北面於殿下之庭者。固當守此書如金石。信此書如四時。以爲明天理淑人心之本。而夫何乙丙餘孽。寔繁其徒。舊賊纔誅。新逆又生。麟謙之窮兇而挾之以能範。龜柱之大憝而助之以量翼。又轉而爲國榮德億。則祖述麟謙之凶圖。依戀龜賊之逆窟。或異臭而相應。或殊塗而共貫。謀危宗社。禍幾滔天。自是以往。千妖百怪。無歲不有。而要皆不出於龜麟之圈套。然而及今夏賊之變。而向前諸賊。皆無足道。噫嘻。痛矣。尙何言哉。是雖萬古之所無。而亦非一朝之攸致。自來梟腸。曾是恒簡之血黨。暗地虺毒。又綻其父之緩獄。則惟彼極惡大變。雖未可以醞釀傳授論。而蓋亦未嘗無醞釀也。未嘗無傳授也。然則奴謙。不可不問也。文書。不可不覈也。夫何一番回祿。鉤情無所。一向棄置。漏網尙多。甚至恭恒諸賊。卽海東臣民之不欲一日共一天者。而猶且假息。迄今不卽殄滅。有賊如此而治賊如此。古今天下。寧有是耶。嗚呼。以五賊已施之律。施於此賊。尙未足洩此輿憤之萬一。而乃者成命纔下。兪音旋閟。此尤臣子之萬萬崩迫者也。在妻而亟斷。則在子而又何待乎。不降而爲斬。則降焉而不爲絞乎。臣雖昏迷。寧不知殿下用法之盛意。而不施亂斬之律。只擧降等之典者。已是審愼之太過。下此而欲議其刑。則實非人臣之所忍聞也。伏願廓揮乾斷。亟擧典刑。無使逆種。暫時容息於覆載之間焉。抑臣於此。又有所駭憤者。國是未嘗不明。而人心尙未底定。治逆未嘗不嚴。而世變日以層生。於是乎今番李魯春之事。又出矣。夫魯春之所救者。卽尹得孚。而得孚之罪犯。果何如也。當夏賊居銓之時。首先通擬者卽得孚。而及夫見枳公議。至有投疏之擧。則夏賊之必欲拔擢者。惟得孚而已。得孚於此。又安免黨與之誅。而雖治之以共情之律。亦無以自解矣。嗚呼。凡今大小臣庶。追思與夏賊同朝。尙不禁毛骨俱竦。況乎爲夏賊所推奬扶護者。則其驚動割斷。固是常情之所同。而。噫彼魯春。獨何心腸。前後化身。朝夕變辭。推翊極賊之黨類。反攻義理之主人。末乃以一時字。欲售網打國邊之計。夫時議二字。始出於夏賊之口。而得孚繼之。兪岳柱俗流之說。又專襲其套。而魯春和之。一串相貫。一節冞深。潛懷罔測之圖。以爲嘗試之計。其心所在。吁。亦憯且毒矣。雖然。是豈一魯春所可自辦者哉。此不過凶醜餘孽。威脅指使。轉輾煽動。以至此耳。然則魯春。固不足言。而所可痛者。其窩窟也根柢也。若不嚴覈窮探。亟絶亂本。則又安知不幾箇魯春。生出何樣禍機乎。向來酌配之命。固知出於我聖上息風波化龍蛇之盛德至仁。而臣恐龍蛇終不可化。而豺狼之惡愈肆。風波終不可息。而墊溺之患轉深。殿下何不試觀於已然之跡也。惟其從前治逆。每用寬緩之典。故畢竟馴養。了無懲創之效。然則今日之致此。亦由於前日之不嚴故耳。今若亟加盤問。竝用鋤治。則庶不至於滋蔓難圖之憂。伏願穆然深思。赫然勇決。亟將李魯春尹得孚。嚴鞫得情。快施當律焉。至於金鍾秀之疏斥沈樂洙。亦一世道之變怪。夫樂洙之所嘗嚴誅者。卽德億也。鍾秀之所嘗請討者。卽國榮也。國榮。德億之逆節。初旣相連。則樂洙鍾秀之義理。亦無不同。而今此鍾秀之疏。忽以氷炭燕越等說。力詆樂洙。此無他也。惟其回鑾宿處。力戰公議。雖至於一反前日之義理而莫之恤也。噫。鍾秀。受殿下特達之知。荷殿下極拔之恩者。前後顧何如。而乃反不有筵席之指敎。翻起平地之風浪。顧今怪鬼輩之躑躅跳踉。實亦全由於此。其辜恩負國之罪。可勝言哉。薄竄之典。猶屬末勘。而乍允旋寢。輿論愈菀。且若宋載經之銓席中批。寔出我聖上特簡。而振淹疏滯。亦是我聖上涵育之德意。則其在對揚之道。秉心精白。用意公平。夫誰曰不可。而第其前後政注。不待首堂銓郞之可否。而任自排擬。大違政席之格例。又況假托疏通。徘徊舊窟。數三檢擬。多引其黨。致使不逞之徒。謂時可乘。風氣頓變。爻象不佳。其背公喜事之罪。已不勝痛惋。而若其未登銓曹之通。而冒膺前望之除者。亦可謂全沒廉防。雖然。此則在渠卽一細故耳。噫。鍾秀之背馳國論。旣如彼。載經之强拂人情。又如此。此而置之。世道之憂。庸有旣哉。今當陽德方昭。刑政宜新。臣謂金鍾秀依前允。亟擧竄配之律。宋載經亦施削黜之典。斷不可已也。嗚呼。近日以來。堤防日弛。義理漸晦。徒知庇護私黨。不念貽禍家國。間或面雖似革。而心實不化。其於顧瞻觀望之際。恒存左右輕重之意。世趨不正。人心胥惑。若此不已。末流之弊。又不知至於何境。臣中夜繞壁。竊不勝憂憤慨歎之忱。玆因短章。略控微悃。伏願殿下竝加澄省焉。答曰。省疏具悉。向因諸批。業已悉諭。爾其勿辭察職。
정조 9년
正言朴基正疏曰。伏以。惟天惟祖宗。眷佑我東方。貳極之位號誕膺。邦基永鞏。五冊之徽烈丕彰。聖孝冞光。慶溢宗祊。歡均區域。而況今三陽回泰。百祿鼎至。欣忭之忱。頌祝之誠。曷有其極。仍伏念。臣以姿性則至愚而至鈍。以家世則至微而至寒。徒緣先故。早占蔭仕。區區所自願者。惟以隨分奉職。庶效涓埃之萬一而已。僥倖一第。旣出望外。非分之懼。蔑學之愧。有不自容。至若榮塗進取。尤非臣夢想攸及。不意薇垣寵除。遽降於釋褐數月之間。繼之以天牌再辱。臣驚惶震越。且感且悚。不知所以爲計。而適當親行祈穀之時。見差執事。期日已迫。逃遁不得。冒沒一肅。雖緣怵畏。因仍蹲冒。斷無是理。臣雖極愚。豈不知義分之重焉。而夫是職也。責任自別。受聖明耳目之寄。持淸朝激揚之論。奮發風采。上下言議。以之弼君違糾官邪。則其不可人人而冒玷也。明矣。豈可以如臣之蒙騃譾劣。苟然冒充。上累特簡之明。下速不稱之譏乎。臣左右揣量。萬無進身之路。玆不得不暴衷懇。仰瀆宸嚴。伏乞聖慈。俯垂鑑諒。亟遞臣新授職名。以重官方。以安賤分焉。臣於乞免之章。不敢贅及他說。而事關懲討。忍耐不得。敢此附陳焉。噫嘻。丙丁諸逆。尙忍言哉。梟音相繼。狼性潛肆。炎炎者漸至燎原。涓涓者竟至滔天。無事不有。無變不生。鄭妻爲麟謙之根。而十年屈法。尙貸蓋主所未逭之律。龜柱卽量𨩌之本。而一味掩義。猶寬梁冀所未貰之刑。或任其偃處郊坰。釀成揆賊之變怪。或使之量移善地。至啓嵎逆之逃躱。其誑惑煽動之跡。跳踉放蹤之漸。十目難掩。三隅可反。若使兩賊。終逭常刑。潛肆凶圖。則實未知何樣禍機。又起何處。思之及此。寧不懍然。至若國榮之沮遏大計。德相之肆發凶言。而獨奈聖志不斷。邦憲久貸。或致臥牖之斃。或免肆市之戮。此亦載籍以來治逆之所未有也。伏願殿下。穆然深思。廓揮乾斷。亟從三司之請焉。噫嘻。痛矣。夏賊實是通天地亘古今所未有所未聞之劇逆亂賊。而東土臣民。萬世不忘之讎也。民彝物則。可謂廢塞斁絶。而在廷臣僚。目見其凶書。耳聞其凶言。而猶且食息如舊。度遣時日。亦可謂冥且頑矣。旣不能手磔而口臠。食肉而寢皮。則猶有适雲之例。或可以少洩神人之憤。而惟彼斗恒加等之律。夢仁應施之刑。上下相持。訖無成命。倂與斗恭英材而草記未下。尙不擧行。臣實痛恨也。禹夔之出系而處絞。适姪之兒名而置辟。皆有前例之斑斑。今於夏賊之種落支屬。當施之律。豈可靳許。使輿情莫洩。國典不伸乎。伏願亟從前後金吾三司之請焉。嗚呼。近年以來。國是未定。而義理愈晦。彼尹得孚者。卽夏賊之所嘗扶護而吹噓。則其與之綢繆相結。爛熳同情。自可推知。苟有一分秉彝之性者。其何敢肆然生心於容護得孚。而噫。彼李魯春。抑何心腸。極意伸救。蹈襲其口氣。以爲網打國邊之計。其遣辭閃倏。用意凶慘。殆同螮蝀之不敢指。鬼蜮之不可測。其爲情態之巧惡。直令人不忍正視。噫。明義一部。卽我東含生所秉執之第一等大義。而怪鬼不逞之徒。前後迭出。義理漸歸於湮晦。人彝將至於斁廢。此非一朝一夕之故。其聲氣之和應。情悰之交締。昭不可掩。其在扶植倫綱。逆折禍本之道。不可不一一究覈。打破根窟。臣謂李魯春尹得孚。竝令王府嚴鞫得情。快施當律焉。前參判宋載經。恩造何如。寵擢何如。而不思一分圖報之道。輒肆平日黨伐之習。噫。疏通一事。卽我殿下咸與維新之聖意。則固當精白一心。極意對揚。而載經則不問格例。不顧是非。只以汲引舊黨。爲濟私之妙計。雖以其中一事言之。鄭履煥卽龜柱之血黨。其所負犯何如。而肆然擬望於臨政之時。致有該吏阻搪之擧。萬口喧傳。一世驚怪。其放恣無嚴。營私背公之罪。固宜重勘。若其無前望而受點。不顧忌而行公。猶屬餘事。臣謂前參判宋載經。亟施刊削之典焉。惟我殿下。每以鎭安二字。爲目下緊務。而臣愚以爲。鎭安之要。不在姑息容覆。固當懲討克嚴。隄防必固。以絶其放肆之習。以杜其希覬之路。然後凶黨自慴。亂階自消。世道朝象。不期寧靖。自底寧靖。而夫何聖度之天大。猶不念及於此。譬若鋤草而不除其根。醫病而不治其源。亂逆之懲討漸弛。釁孽之隄防或疎。駸駸然至於前日樹立之人。忽地背馳。甘心漫漶。餘波滔滔。莫可收拾。言念及此。寧不痛惋。伏願聖上。益加三思。必以嚴懲討固隄防。爲鎭安之本焉。臣無任云云。答曰。省疏具悉。向因諸批。業已悉諭。爾其勿辭察職。